**SOVVA, o.z. v spolupráci s občianskym združením EQUITY vyhlasuje multimediálnu súťaž Veda v osade – Prečo je to tak, organizovanú v rámci FESTIVALU VEDY - Noc výskumníkov 2013.**

**Prečo je to tak**

Aj vy patríte k ľuďom, ktorí sú zvedaví prečo veci fungujú ako fungujú? Prečo býva ráno hmla? Prečo lastovičky pred dažďom lietajú tak nízko? Prečo sa chlapcom v puberte mení hlas? Kde zmizla všetka tá voda? Prečo rastlinka vždy vyrastie nahor? Aj vy si občas poviete: AHA! a pritom si spomeniete na hodinu fyziky, chémie, či biológie a na to ako zbytočné sa Vám zdali prednášky Vašich učiteľov?

Podeľte sa s nami o Vaše zážitky, o situácie a javy z bežného života, ktorých príčinu Vám pomohli pochopiť práve školské vedomosti. Presvedčte nás, seba i svojich rovesníkov, že veda nám pomáha spoznávať a chápať zákonitosti sveta okolo nás.

Aj keď to tak na prvý pohľad nevyzerá, my sme presvedčení, že v každom z nás sa skrýva kúsok vedca či výskumníka. Každý z nás hľadá odpovede na otázky a teší sa keď ich nájde. Ukážte nám tie Vaše odpovede a pomôžte nám dokázať, že veda je všade okolo nás.

**Propozície súťaže**

**Cieľ súťaže:**

Cieľom súťaže je zábavnou formou upriamiť pozornosť detí a mladých ľudí žijúcich v rómskych osadách na rôzne situácie každodenného života, ktoré je možné ľahko predvídať / zdôvodniť, ak poznáme základné zákony fyziky, chémie, biológie, či iných vied.

**Téma súťaže na rok 2013:**

„PREČO JE TO TAK“ – podeľte sa s nami o Váš príbeh, keď Vám veda a vedomosti získané vďaka štúdiu vysvetlili čo sa deje okolo vás.

**Vyhlasovateľ:**

* Slovenská organizácia pre výskumné a vývojové aktivity SOVVA v spolupráci s občianskym združením EQUITY.

**Súťažné práce môžete posielať v nasledovných formátoch:**

* výtvarné práce
* fotografie
* krátke videá
* trojrozmerné objekty
* zvukový záznam – piesne,...
* literárny text – básničky, poviedky, eseje,...

**Kto sa môže súťaže zúčastniť:**

Jednotlivec alebo kolektív autorov, pričom v tíme:

* môžu byť zapojení maximálne piati (5) členovia
* najstarší člen tímu nesmie byť starší ako 18 rokov (za hranicu dovŕšenia 19 roku života považujeme 27. september 2013)

**Pravidlá súťaže:**

* Súťaž prebieha od 3. júla 2013 do 13. septembra 2013 (uzávierka súťaže). Akceptované budú len zásielky s poštovou pečiatkou najneskôr s týmto dátumom, alebo práce odoslané e-mailom najneskôr s týmto dňom odoslania. Práce zaslané po termíne uzávierky nebudú zaradené do hodnotenia.
* Súťaže sa môže zúčastniť ako jednotlivec každý občan Slovenskej republiky žijúci v rómskej osade spĺňajúci vekové kritérium, alebo kolektív autorov, z ktorých aspoň jeden žije v rómskej osade a ako kolektív spĺňajú vekové kritérium.
* Jeden autor, alebo jeden kolektív autorov môže do súťaže poslať najviac 3 súťažné práce.
* Vyhlasovateľ zaslané práce autorom nevracia a vyhradzuje si právo na ďalšie nekomerčné použitie prác.
* Vyhlasovateľ akceptuje ľubovoľnú techniku prác, pričom maximálny formát alebo rozsah nie je stanovený.
* Ku každej práci musí byť priložená riadne vyplnená prihláška. Prihlášku nájdete na webovej stránke Festivalu vedy – Noc výskumníkov 2013 ([www.nocvyskumnikov.sk](http://www.nocvyskumnikov.sk))
* Víťazov súťaže vyberie porota zložená zo zástupcov vyhlasovateľa súťaže a projektových partnerov Festivalu vedy – Noc výskumníkov 2013.
* Vyhlasovateľ má právo zmeniť propozície súťaže v prípade že by sa nemohli dosiahnuť ciele súťaže.
* Víťazi súťaže budú ocenení atraktívnymi cenami dňa 27. septembra 2013 na jednom z hlavných podujatí podľa vlastného výberu (Bratislava, Banská Bystrica, Žilina, Košice). Počas slávnostného vyhlasovania výsledkov budú verejne vystavené najlepšie súťažné práce.

**Ako sa zapojiť do súťaže:**

* Súťažné práce spolu s riadne vyplnenou prihláškou zasielajte:
	1. **Poštou:**
		+ Obálku označte heslom **„Prečo je to tak“**
		+ Zašlite na adresu:

**Slovenská organizácia pre výskumné a vývojové aktivity**

**SOVVA, o.z.**

**Štefánikova 19**

**811 05 Bratislava**

* 1. **Elektronicky:**
		+ V predmete mailu uveďte heslo **„Preco je to tak“**
		+ Odošlite na adresu: sutaz@sovva.sk

**Aktuálne informácie o súťaži ako aj ostatných aktivitách Festivalu vedy – Noc výskumníkov 2013 získate prostredníctvom:**

* Web: [www.nocvyskumnikov.sk](http://www.nocvyskumnikov.sk)
* E-mail: sutaz@sovva.sk, info@sovva.sk
* Tel: 0918 378 550